Virallinen lehti nro C 014 , 19/01/1998 s. 0409



A4-0339/97 Päätöslauselma Euroopan tilintarkastustuomioistuimen lausunnosta nro 1/97 yhteisen ulko- ja turvallisuuspolitiikan puitteissa täytäntöönpantavia menoja koskevista ehdoista (C4-0220/97) Euroopan parlamentti, joka - ottaa huomioon Euroopan tilintarkastustuomioistuimen lausunnon n:o 1/97 yhteisen ulko- ja turvallisuuspolitiikan puitteissa täytäntöönpantavia menoja koskevista ehdoista (C4-0220/97), - ottaa huomioon EY:n perustamissopimuksen 188 c artiklan 4 kohdan, - ottaa huomioon Euroopan parlamentin, neuvoston ja Euroopan komission 16. heinäkuuta 1997 tekemän toimielinten välisen sopimuksen yhteisen ulko- ja turvallisuuspolitiikan rahoitusta koskevista määräyksistä, - ottaa huomioon 26. lokakuuta 1994 antamansa päätöslauselman YUTP:n rahoittamisesta ((EYVL C 323, 21.11.1994, s. 72.)), - ottaa huomioon 13. joulukuuta 1996 antamansa päätöslauselman Euroopan tilintarkastustuomioistuimen erityiskertomuksesta n:o 2/96 hallinnon tileistä ja Euroopan unionin hoitamasta hallinnosta Mostarissa ((EYVL C 20, 20.1.1997, s. 405.)), - ottaa huomioon 10. huhtikuuta 1997 antamansa päätöslauselman, joka sisälsi huomautuksia, jotka sisältyvät päätökseen vastuuvapauden myöntämisestä komissiolle Euroopan unionin yleisen talousarvion toteuttamisesta varainhoitovuonna 1995 ((EYVL L 162, 19.6.1997, s. 32.)), - ottaa huomioon 12. kesäkuuta 1997 antamansa päätöslauselman yhteisen ulko- ja turvallisuuspolitiikan toteuttamisessa tapahtuneesta edistymisestä (tammikuu - joulukuu 1996) ((EYVL C 200, 30.6.1997, s. 148.)), - ottaa huomioon 26. kesäkuuta 1997 antamansa päätöslauselman Eurooppa-neuvoston kokouksesta Amsterdamissa 16. ja 17. kesäkuuta 1997 ((EYVL C 222, 21.7.1997, s. 17.)), - ottaa huomioon budjettivaliokunnan mietinnön (A4-0339/97), A. katsoo, että Euroopan unionin yhteinen ulko- ja turvallisuuspolitiikka (YUTP) on tällä hetkellä huomattavasti jäljessä Euroopan unionista tehdyssä sopimuksessa asetetuista tavoitteista ja että unionin kansalaisille on muodostunut käsitys siitä, että unionin ulko- ja turvallisuuspoliittinen toimintakyky on heikko, B. katsoo, että yksi tuoreimman hallitusten välisen konferenssin keskeisimmistä tavoitteista oli saada tähän muutos ja uudistaa YUTP:tä tähänastisten kokemusten valossa, C. katsoo, että ehdotuksella Amsterdamin sopimukseksi saadaan tosin aikaan parannusta joissakin kysymyksissä mutta ei toteuteta YUTP:n kattavaa uudistusta ja että siihen sisältyy jopa vaara siitä, että päätöksentekoprosessi mutkistuu tulevaisuudessa entisestään, D. katsoo, että YUTP:n rahoittamisesta 16. heinäkuuta 1997 tehdyssä toimielinten välisessä sopimuksessa on jätetty huomiotta kysymys yhteisten toimien täytäntöönpanosta ja valvonnasta, E. katsoo, että tilintarkastustuomioistuimen lausunnossa osoitetaan ja analysoidaan erittäin selvästi tähänastisen YUTP:n puitteissa toteutettujen toimien heikkouksia ja puutteita, F. ottaa huomioon tilintarkastustuomioistuimen toteamuksen, jonka mukaan neuvoston puheenjohtajuuden vaihtuminen puolivuosittain tekee jatkuvan poliittisen johtamisen ja yhteisten toimien hoitamisen mutkikkaaksi ja raskassoutuiseksi ja että tätä rakennevikaa ei voida korjata jäsenvaltioiden virkamiehistä koostuvilla tilapäisillä työryhmillä, G. katsoo, että Amsterdamissa tosin sovittiin, että puheenjohtajavaltion tukena toimii tulevaisuudessa neuvoston pääsihteeri, jonka on määrä hoitaa YUTP:n korkean edustajan tehtäviä, mutta että vastuu yhteisten toimien täytäntöönpanosta on edelleen neuvoston puheenjohtajavaltiolla ja että korkean edustajan roolia ja asemaa ei määritellä yksiselitteisesti, H. ottaa huomioon tilintarkastustuomioistuimen toteamuksen, jonka mukaan yhteisten toimien suurimmat ongelmat esiintyivät yleensä alkuvaiheessa ja että ratkaisevia päätöksiä jouduttiin usein tekemään tilanteissa, joissa tärkeää tietoa vielä puuttui, I. katsoo, että Amsterdamissa sovittiin, että neuvoston pääsihteeristöön perustetaan uusi toimintapolitiikan suunnittelu- ja ennakointiyksikkö, johon lähettävät henkilöstöä myös jäsenvaltiot, komissio ja WEU, mutta että yksiköllä ei kuitenkaan ole vastuuta yhteisen toiminnan valmistelusta tai toteuttamisesta, J. ottaa huomioon tilintarkastustuomioistuimen toteamuksen, jonka mukaan komissio ei useinkaan ajoissa eikä riittävästi sitoutunut päätöksentekoprosessiin, vaikka se käytännössä huolehti kaikista yhteisten toimien käytännön toteuttamiseen liittyvistä tehtävistä, K. katsoo, että Amsterdamissa tosin vahvistettiin, että komissio osallistuu täydessä laajuudessa unionin edustamiseen YUTP:n piiriin kuuluvissa asioissa sekä yhteisten toimien toteuttamiseen, mutta että komission roolia ei täsmennetty tarkemmin, L. ottaa huomioon tilintarkastustuomioistuimen toteamuksen, jonka mukaan yhteisten toimien hallinnossa esiintyi myös komission sisällä virheitä ja puutteita, jotka aiheutuivat ennen kaikkea epäselvistä vastuukysymyksistä ja henkilöstön riittämättömyydestä, M. katsoo, että Amsterdamissa todettiin, että on toivottavaa, että yhdelle komission varapuheenjohtajista annetaan tulevaisuudessa vastuu ulkosuhteista, mikä merkitsisi komission yksiköiden uudelleenorganisointia, N. ottaa huomion tilintarkastustuomioistuimen toteamuksen, jonka mukaan YUTP:n käyttöön annettiin vuosina 1993 - 1996 yhteensä 266,54 miljoonaa ecua, joista 242,39 miljoonaa eli yli 90 % oli peräisin unionin talousarviosta ja 24,15 miljoonaa oli jäsenvaltioiden maksuja, O. ottaa huomioon tilintarkastustuomioistuimen toteamuksen, jonka mukaan jäsenvaltioiden varojen käyttöön asettamisessa mutta myös unionin talousarviosta saatavien varojen käyttöön asettamisessa esiintyi merkittäviä viivytyksiä, jotka haittasivat turhaan yhteisten toimien toteuttamista ja vaikeuttivat niitä, P. ottaa huomioon, että yhteisen ulko- ja turvallisuuspolitiikan rahoitusta koskevista määräyksistä 16. heinäkuuta 1997 tehdyllä toimielinten välisellä sopimuksella suljetaan tulevaisuudessa pois viivytykset, joita tähän mennessä on budjetti- ja hallintoteknisistä syistä voinut esiintyä siirrettäessä varoja varauksista operatiivisiin talousarvion kohtiin, Q. katsoo, että toimielinten välinen sopimuskaan ei kuitenkaan ratkaise kahta tilintarkastustuomioistuimen ratkaisevan tärkeänä pitämää ongelmaa, nimittäin yhteisten toimien valmisteluun ja käynnistämiseen käytettävissä olevien varojen puutetta ja kysymystä komission riittämättömästä osallistumisesta valmisteluvaiheeseen, R. ottaa huomioon sen, että toimielinten välisen sopimuksen G kohdassa määrätään, että talousarvion YUTP-luku voitaisiin jakaa kohtiin, jotka koskevat vaalitarkkailua ja demokratiaan siirtymistä edistäviä toimia, EU:n erityisedustajia, konfliktien estämistä, rauhan ja turvallisuuden luomiseen tähtääviä toimenpiteitä, aseistariisunnan taloudellista tukemista, kansainvälisen konferenssien rahoittamista ja hätätoimenpiteitä, S. katsoo, että tällä ei ratkaista tilintarkastustuomioistuimen osoittamaa ongelmaa, joka liittyy siihen, että useissa tapauksissa YUTP:n tavoitteet ovat päällekkäisiä yhteisön kehitysyhteistyön alalla olevien tavoitteiden kanssa, mikä voi pahimmassa tapauksessa johtaa YUTP-varoista rahoitettujen toimien ja muista kuin YUTP-varoista rahoitettujen toimenpiteiden huonoon koordinointiin tai koordinoinnin täydelliseen puuttumiseen, T. katsoo, että Amsterdamissakaan ei pystytty ratkaisemaan perustavia rakennevirheitä, jotka aiheutuvat siitä, että YUTP on muodoltaan hallitusten välistä yhteistyötä, joka kuitenkin on määrä rahoittaa yhteisön talousarviosta, U. katsoo, että komissio on myös tulevaisuudessa estynyt hoitamaan talousarviota omalla vastuullaan, ja on olemassa vaara, että sen toiminta rajoittuu puhtaasti rahoitusteknisiin, hallinnollisiin ja kirjanpidollisiin tehtäviin, V. katsoo, että parlamentti vastaa EU:n kansalaisille siitä, että näiden rahoja on käytetty säästeliäästi ja järkevästi, ja siksi se ei saa sille perustamissopimuksessa varattujen valvontatehtävien suorittamisessa rajoittua puhtaasti kirjanpidolliseen tarkastukseen, koska tämä rajoittaisi sillä olevaa oikeutta saattaa komissio vastuuseen talousarvion täytäntöönpanosta vastuuvapautuksen puitteissa, W. katsoo, että neuvosto ei osallistu tilintarkastustuomioistuimen kertomuksia koskevaan tavanomaiseen keskusteluun ja pyrkii siten välttymään parlamentin ja julkisuuden arvostelulta ja valvonnalta, X. katsoo, että se on varainhoitovuoden 1995 talousarvion täytäntöönpanoa koskevasta vastuuvapausmenettelystä (pääluokat IV - tuomioistuin, V - tilintarkastustuomioistuin ja VI - talous- ja sosiaalikomitea ja alueiden komitea ((EYVL C 132, 28.4.1997, s. 149.)) 10. huhtikuuta 1997 tekemänsä päätöksen 7 kohdassa antanut talousarvion valvontavaliokuntansa tehtäväksi huolehtia siitä, että varainhoitovuotta 1996 koskevasta vastuuvapausmenettelystä lähtien otetaan käyttöön sovelias menettely, jolla voidaan huolehtia talousarvion pääluokan II (neuvosto) täytäntöönpanosta, Y. katsoo, että on joka tapauksessa vältettävä sitä, että toinenkin yritys kohti toimivaa YUTP:tä valuisi tyhjiin byrokraattisten esteiden ja hallinnollisen kilpailun takia; 1. Toteaa, että 16. heinäkuuta 1997 tehty toimielinten välinen sopimus voi osaltaan vaikuttaa yhteisiin toimiin käytettävien varojen saatavuuden nopeutumiseen mutta että tämä ei ratkaise tilintarkastustuomioistuimen osoittamia vaikeuksia, jotka liittyvät YUTP-toimien ja yhteisön politiikan piiriin kuuluvien toimenpiteiden keskinäiseen rajaamiseen sekä yhteisten toimien täytäntöönpanoon ja valvontaan; 2. Kehottaa komissiota esittämään parlamentille ja neuvostolle selkeät päätöksentekoperusteet, jotta voidaan ratkaista, missä tapauksissa toimenpide rahoitetaan YUTP:n budjettiluvusta ja milloin on turvauduttava muihin talousarvion lukuihin; 3. Suosittelee, että 16. heinäkuuta 1997 päivättyä toimielinten välistä sopimusta kehitetään edelleen, jotta löydetään yhteistoimintatapa yhteisten toimien toteuttamiseksi ja valvomiseksi, jolla taataan, että a) komissio osallistuu tulevaisuudessa yhteisten toimien suunnitteluun ja valmisteluun täydessä laajuudessa alusta lähtien ja tulee kuulluksi tässä yhteydessä, b) yhteisten toimien täytäntöönpanoon liittyvää neuvoston puheenjohtajavaltion ja komission yhteistyötä hoidetaan selkeiden operatiivisten sääntöjen pohjalta, jotta taataan toimien johdon ja valvonnan jatkuvuus ja tehokkuus, jolloin on joka tapauksessa taattava, että komissiota ei estetä toteuttamasta talousarviota omalla vastuullaan. c) parlamentin asiasta vastaava valiokunta voi tarvittaessa kuulla YUTP- erityisvaltuutettuja tehtävien suorittamisesta, d) kustakin yhteisestä toimesta laaditaan tilinpäätös ja konsolidoitu tulostili, joissa esitetään paitsi yhteisön kokonaisinvestointien loppusumma niin myös jäsenvaltioiden ja muiden rahanantajien tiedot; 4. Pitää tervetulleena sitä, että komissio voi nyt itse suoraan palkata YUTP- erityisvaltuutetut, ja kehottaa neuvostoa hyväksymään komission ehdottaman palkkataulukon, jotta erityisvaltuutettujen palkan maksamisen osalta tulevaisuudessa päästään sopivien tapauskohtaisten ratkaisujen vaivalloisesta etsimisestä; 5. Kehottaa jäsenvaltioita luomaan nopeasti käyttöön otettavissa olevan YUTP- henkilöreservin yhteisiä toimia varten sekä muodostamaan komission alaisuuteen valmisteluryhmän, joka erityisesti vaalitarkkailutehtävistä ja erityisvaltuutettujen käytöstä tähän mennessä saatujen kokemusten perusteella valmistelee menettelyt, joiden mukaisesti yhteiset toimet voidaan toteuttaa organisatoriselta kannalta ja rahoituksen puolesta mahdollisimman nopeasti ja kitkattomasti sen jälkeen, kun niistä on tehty päätös; 6. Toteaa, että 16. heinäkuuta 1997 tehdyn toimielinten välisen sopimuksen yhteydessä on selkeytettävä joitakin teknisiä menettelytapakysymyksiä ja erityisesti: a) että toimielinten välisellä sopimuksella ei millään tavalla vaikuteta voimassa oleviin varainhoitoasetukseen perustuviin talousarvion toteuttamissääntöihin ja että tämä ei ole myöskään tarpeen, b) että komissio osallistuu talousarvion täytäntöönpanosta perustamissopimuksen mukaisesti vastaavana unionin toimielimenä neuvoston ja neuvoston puheenjohtajavaltion rinnalla täydessä laajuudessa kaikkiin sopimuksessa määrättyihin menettelyihin Euroopan parlamentin kuulemisen ja sille tiedottamisen osalta; 7. Pyytää tilintarkastustuomioistuinta huolehtimaan siitä, että sen lausunto julkaistaan Euroopan yhteisöjen virallisessa lehdessä, ja esittämään viimeistään kahden vuoden kuluttua Amsterdamin sopimuksen voimaantulosta erityiskertomuksen YUTP:n puitteissa käytettyjen varojen täytäntöönpanosta; 8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden parlamenteille.